मैं धन को काले-सफेद से परिभाषित करने का हिमायती नहीं हूं। इसलिए कि इसमें रंग-भेद की बू है। जिस धन पर टैक्स नहीं चुकाया गया, उसे काला ही क्यों कहा जाए, नारंगी क्यों नहीं? जिस धन पर टैक्स दे दिया गया हो, वह सफेद ही क्यों है, गुलाबी क्यों नहीं? धन स्वच्छ-अस्वच्छ तो हो सकता है, सही और ग़लत तरीके से कमाया गया तो हो सकता है, लेकिन उसे काला-गोरा बताना तो काले रंग को हमेशा हिकारत से देखने और गोरे रंग पर हमेशा रीझते रहने से उपजी मानसिकता है। इसलिए मैं कहूंगा कि मोदी ने अस्वच्छ धन के बदबूदार नाले को सुखाने और स्वच्छ धन की गंगा बहाने के इरादे से इतना बड़ा ऐलान कर डाला।